Document ID: 32012R0356

KOMISIJAS ĪSTENOŠANAS REGULA (ES) Nr. 356/2012
(2012. gada 24. aprīlis),
ar ko groza Īstenošanas regulu (ES) Nr. 1239/2011 attiecībā uz laikposmiem, kuros var iesniegt piedāvājumus otrajā un turpmākajās konkursa daļās 2011./2012. tirdzniecības gadam cukura importam, piemērojot pazeminātu muitas nodokļa likmi
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula), (1) un jo īpaši tās 187. pantu saistībā ar 4. pantu,
tā kā:
(1)
Ar Komisijas Īstenošanas regulu (ES) Nr. 1239/2011 (2) tika izsludināts uzaicinājums iesniegt piedāvājumus pastāvīgajā konkursā 2011./2012. tirdzniecības gadam cukura ar KN kodu 1701 importam, piemērojot pazeminātu muitas nodokļa likmi.
(2)
Tā kā cukura tirgus apgāde Savienībā ir uzlabojusies, ar Komisijas Īstenošanas regulu (ES) Nr. 57/2012 (3) tika pārtraukta piedāvājumu iesniegšana konkursa kārtām, kuru termiņš beidzas 2012. gada 25. janvārī, 2012. gada 1. februārī un 2012. gada 15. februārī.
(3)
Pastāvīga tirgus uzraudzība liecina, ka cukura tirgus apgāde Savienībā ir tikai nedaudz uzlabojusies. Neskatoties uz pieaugošu importa apjumu 2012. gada janvārī, imports no Āfrikas, Karību jūras reģiona un Klusā okeāna valstīm un no vismazāk attīstītajām valstīm kopš 2012. gada februāra vidus ir ievērojami palēlinājies. Lielākā daļa dalībvalstu šo analīzi apstiprināja 2012. gada 8. martā pārvaldības komitejā, kas uzskatīja, ka vēl joprojām ir piegādes problēmas, kuras tirdzniecības gadā varētu pasliktināties. Tas jo īpaši varētu skart mazos un vidējos uzņēmumus un klientus, kuriem ilgtermiņa līgumos ir nemainīgi apjomi.
(4)
Tādēļ ir lietderīgi pārcelt uz agrāku laiku piedāvājumu iesniegšanas periodus un to beigu datumus, kuri Īstenošanas regulā (ES) Nr. 1239/2011 plānoti 2012. gada 6. jūnijā, 2012. gada 27. jūnijā un 2012. gada 11. jūlijā.
(5)
Tāpēc būtu attiecīgi jāgroza Regula (ES) Nr. 1239/2011.
(6)
Lai nekavējoties dotu signālu tirgum un nodrošinātu šā pasākuma efektīvu pārvaldību, šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī.
(7)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Īstenošanas Regulas (ES) Nr. 1239/2011 2. panta 2. punktu aizstāj ar šādu:
“2. Piedāvājumu iesniegšanas termiņi otrajai un turpmākajām konkursa daļām sākas pirmajā darbdienā pēc iepriekšējā termiņa beigu datuma. Tie visi beidzas pulksten 12 dienā pēc Briseles laika 2012. gada 2. maijā, 2012. gada 23. maijā un 2012. gada 6. jūnijā.”
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir piemērojama visās dalībvalstīs.
Briselē, 2012. gada 24. aprīlī

Labels: 3
17